Diari Oficial de la Generalitat Valenciana


Sumari del DOGV 7057, del 01-07-2013 (2013/6384)

RESOLUCIÓ de 25 de març de 2013, del secretari autonòmic de Justícia de la Conselleria de Governació i Justícia, per la qual s'acorda ratificar l'acord d'extinció de la Fundació Federació d'Empresaris del Metall de la Província d'Alacant.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7057

Data del DOGV
:   01-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6384


Data del document
:   25-03-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 25 de març de 2013, del secretari autonòmic de Justícia de la Conselleria de Governació i Justícia, per la qual s'acorda ratificar l'acord d'extinció de la Fundació Federació d'Empresaris del Metall de la Província d'Alacant. [2013/6384]  
Vist l'expedient sobre ratificació pel Protectorat de l'acord d'extinció adoptat pel Patronat de la Fundació Federació d'Empresaris del Metall de la Província d'Alacant, d'ara en avant la Fundació, d'acord amb els següents  
  
Fets  
Primer. Amb data registre d'entrada al Registre General de la Conselleria de Justícia i Benestar Social 13 d'abril de 2012 de la llavors Conselleria de Justícia i Benestar Social, la fundació esmentada va presentar una sol·licitud de ratificació de l'acord d'extinció adoptat pel seu Patronat el 28 de novembre de 2012, per la impossibilitat material del compliment dels fins fundacionals.  
L'acord esmentat consta protocol·litzat en una escriptura pública de 15 de desembre de 2011, autoritzada pel notari del Col·legi de València, i d'Alacant, Abelardo Lloret Rives, número de protocol 141.   
Segon. La Fundació va ser requerida perquè esmenara la seua sol·licitud per mitjà d'un escrit del Servici d'Entitats Jurídiques de 24 d'octubre de 2012, especialment respecte a la condició d'entitat sense ànim de lucre de la destinatària del romanent després de la liquidació, la qual va complir allò que es requeria.  
Tercer. La Fundació Federació d'Empresaris del Metall de la Província d'Alacant es va inscriure per la resolució de data 11 de juliol de 1997, del director general d'Interior de la Conselleria de Presidència, i va ser classificada com a docent.  
L'article 9 dels seus estatuts establix que la finalitat de la Fundació és preferentment la «Formació empresarial, i també el foment, impuls, desenrotllament, protecció i suport d'activitats soci culturals de totes classes, posant especial interés en la formació, a fi que els empresaris alacantins estiguen suficientment preparats, i en disposició d'acceptar el repte de la nostra incorporació, no sols a la CEE sinó també a la resta d'Europa, coneixent tot el desenrotllament tecnològic que el món coneix en l'actualitat i informant de noves tècniques per a les empreses, tant en el camp de la investigació com en el de la capacitat organitzativa, finançament, mètodes de treball, fiscalitat i altres. En definitiva, que per l'assumpció dels coneixements punta, competisquen en igualtat de condicions amb tot el món industrial, tècnic, financer, etc. Conseqüentment amb això, i dins d'este ampli objectiu, la Fundació podrà promoure la comunicació i creativitat cultural, la investigació social i científiques, i en general, qualsevol activitat que el Patronat considere convenient per a complir el fi fundacional, tot això des del respecte a les arrels culturals de llibertat i humanisme que inspira la civilització occidental».  
L'últim Patronat inscrit al Registre de Fundacions de la Comunitat Valenciana per la resolució de data 27 de gener de 2009, de la secretària autonòmica de Justícia de la Conselleria de Justícia i Administracions Públiques, és el següent:   
1. President: Guillermo Moreno García. 2. Vicepresident 1r: Luis González Lledó. 3. Vicepresident 2n: Santiago Chorro Mira. 4. Secretari administrador: Luis Rodríguez González. 5. Tresorer: José Luis Peirat Font.  
La dotació inicial de la Fundació va ser de 81.374.979 pessetes, aportades en efectiu metàl·lic per la fundadora, la Federació d'Empresaris del Metall de la Província d'Alacant.  
Quart. La causa legal d'extinció al·legada per la Fundació és la impossibilitat del compliment de fi fundacional, de conformitat amb la lletra c) de l'article 31 de la Llei 50/2002, de 26 de desembre, de Fundacions.   
La Fundació ha aportat una memòria d'activitats dels últims anys, en la qual, respecte a la justificació de la causa d'extinció esmentada, assenyala: «Cal assenyalar en primer lloc que des de la constitució de la Fundació Federació d'Empresaris del Metall de la Província d'Alacant, l'activitat d'esta ha sigut mínima i s'ha limitat, en la pràctica, a l'edició periòdica d'algunes publicacions de la Federació d'Empresaris del Metall de la Província d'Alacant (FEMPA), per a la seua difusió entre els associats de l'organització patronal esmentada.   
  
No obstant això, el seu fi primordial, que és, segons l'article 8 dels seus estatuts, la formació empresarial, en cap moment ha pogut ser dut a terme per la Fundació, pel fet de ser la Federació d'Empresaris del Metall de la Província d'Alacant (FEMPA) la titular dels plans de formació, així com dels contractes programa del sector metall a la província d'Alacant.   
Durant el període 2008-2011, a què es referix esta memòria d'activitats, les úniques actuacions dutes a terme per la Fundació, amb un caràcter mínim i residual, en relació amb el seu fi estatutari, han sigut de suport a la difusió i promoció del sector del metall. Per anualitats, s'han concretat de la manera següent: el 2008, participació en el projecte Campanyes de Comunicació del Sector Metall, desenrotllat per l'Impiva, i dut a terme en col·laboració amb FEMEVAL i Fundació FEMEVAL. La campanya va ser realitzada per una agència de publicitat, i la justificació de l'expedient de la subvenció va ser realitzada per personal de FEMPA, atés que la Fundació FEMPA no disposa de recursos humans. L'import íntegre de la subvenció (100.000 euros) es va dedicar al pagament de les empreses externes que van desenrotllar la campanya.   
El 2009, participació com a promotor del metall alacantí en l'European Shell Eco-Marathon 2009, amb una aportació de 1.293,11 euros.   
  
El 2010 no es va realitzar cap activitat.   
El 2011 la Fundació ha col·laborat amb la Federació en el Congrés Nacional d'Organitzacions Patronals del Metall que va tindre lloc al setembre, assumint el cost de l'organització de la gala de benvinguda. Este patrocini va pujar a 1.477,33 euros.   
Atés el mínim nivell d'activitat duta a terme per part de la Fundació, i atés que els fins d'esta estan compresos entre els fins de l'entitat que la va crear, açò és, la Federació d'Empresaris del Metall de la Província d'Alacant (FEMPA), única entitat que l'ha dotada de fons, el Patronat de la Fundació, en la reunió celebrada el dia 28 de novembre de 2011, va acordar per unanimitat i estant presents tots els patrons, procedir a extingir la Fundació, i va elevar l'acord esmentat a escriptura pública per mitjà d'una escriptura atorgada davant del notari d'Alacant, Abelardo Lloret Rives, en data 15 de desembre de 2011».  
  
Quint. Quant a l'atribució del romanent i possibilitat de reversió al fundador, el Patronat acorda «segons el que disposa l'article 37 dels estatuts de la Fundació, amb l'aprovació per unanimitat fent ús de la facultat reconeguda en l'article 42 dels estatuts esmentats, que els béns i drets resultants de la liquidació es destinen a la Federació d'Empresaris del Metall de la Província d'Alacant (FEMPA), per a la realització de fins d'interés general anàlegs als perseguits per la Fundació».  
  
Respecte d'això, l'article 42 dels Estatuts de la Fundació assenyala que «En cas d'extinció, els béns i drets resultants de la liquidació es destinaran a les fundacions o a les entitats no lucratives privades per a la realització de fins d'interés general anàlegs als perseguits per la Fundació, sempre que tinguen afectats els seus béns, fins i tot per al cas de la seua dissolució, a la consecució d'aquells; o a entitats públiques de naturalesa no fundacional per a la realització igualment de fins d'interés general anàlegs. El Patronat decidirà en el seu moment a favor de quines entitats concretes que complisquen les anteriors condicions s'efectua l'atribució del patrimoni liquidat».  
Com s'ha indicat, la Fundació va ser requerida a fi de determinar si la Federació d'Empresaris del Metall de la província d'Alacant complix els dos requisits legals: entitat no lucrativa que perseguix fins d'interés general i tindre afectats els seus béns, fins i tot per al cas de la seua extinció, a la consecució d'estos fins d'interés general.  
  
La interessada va aportar els estatuts de la federació esmentada, l'article 1 dels quals la definix com a entitat sense ànim de lucre, i l'article 6 fa una enumeració dels seus fins, entre els quals es troben: «La Federació d'Empresaris del Metall de la Província d'Alacant es proposa, com a fins fonamentals, els següents:   
a) Fixar les bases de la política empresarial del sector a l'àmbit provincial i participar en el marc de les relacions laborals, participant en la negociació de convenis col·lectius que afecten el sector i expedients de regulació d'ocupació.   
b) Elaborar les normes a què ha d'ajustar-se la política salarial i el col·lectiu contractual coordinada.   
c) Formular recomanacions tendents a fomentar i aconseguir la solidaritat empresarial.   
d) Realitzar estudis sobre l'organització de les empreses i fomentar la formació i perfeccionament dels treballadors en estes.   
e) Informar l'administració provincial sobre l'elaboració i tractament de totes les disposicions que de contingut socioeconòmic, ordenació, implantació i seguretat industrial puguen produir-se en l'àmbit de la seua competència, així com les disposicions de caràcter fiscal que puguen dimanar dels distints nivells de l'administració. O formular declaracions oficials en nom propi i en el dels seus associats sobre temes de la seua competència específica.   
g) Formular i presentar dictàmens davant d'organismes i entitats a qualsevol nivell i davant d'empreses privades que en sol·liciten la intervenció parcial.   
h) Fomentar i participar en la promoció i creació d'institucions de tota naturalesa que puguen ser útils o convenients per a un millor compliment de les seues finalitats bàsiques, tant socioeconòmiques com comercials, industrials o tècniques.   
i) Fomentar la formació professional empresarial.   
j) Prestar a les empreses associades servicis de caràcter tecnològic i potenciar la innovació tecnològica, i la participació de les empreses en projectes d'I+D, així com prestar tots els servicis requerits pels empresaris del sector en matèria, tant d'assistència tecnològica i formativa, com d'assessorament tècnic i industrial.   
k) Realitzar programes d'investigació i desenrotllament en règim de cooperació i estudis, informes i programes de desenrotllament tecnològic i innovació en disseny industrial, processos de fabricació, màquines, qualitat industrial i medi ambient, tot això a través de l'organització de l'estructura adequada, que podrà, tant en la imatge corporativa, com en la substantivitat pròpia dels seus servicis específics, adoptar la denominació de centre tecnològic o servicis tecnològics avançats.   
1) La formació en els seus distints vessants de contínua, ocupacional, privada i reglada.   
m) Prestar als seus associats servicis d'assessorament en matèria laboral, medi ambient, qualitat, jurídica, fiscal, prevenció de riscos laborals, assegurances i qualsevol altra àrea que puga resultar d'interés per a les empreses associades.   
n) Impulsar el desenrotllament d'accions de prevenció de riscos laborals i promoció d'activitats destinades a la millora de la seguretat i salut en el treball, que es materialitzarà per mitjà de la possible creació de servicis mancomunats o de servicis de prevenció aliens especialitzats en els sectors i subsectors del metall i d'àmbit provincial, sempre que concórreguen les circumstàncies establides en les lleis aplicables, adoptant totes les mesures tendents a la seua posada en coneixement efectiva.   
  
o) Fomentar els principis d'independència, transparència, coherència i integritat, professionalitat i servici a l'associat, unitat i cohesió sectorial, defensa dels interessos empresarials sectorials, lideratge, comunicació i valors empresarials.   
p) Designar àrbitres per la part empresarial davant de la Junta Arbitral de Consum.   
q) Arbitrar entre els seus membres, per a dirimir diferències entre estos, amb l'acord previ de sotmetiment d'ambdós parts.   
r) De manera especial, consagrar el principi d'unitat d'actuació i representació, de manera que les associacions i col·lectius integrats en la federació tindran la seua representació a través d'esta en els òrgans o entitats de representació empresarial.   
s) Qualsevol altre en benefici de l'interés de la federació, associacions, col·lectius o gremis federats o de cada un dels seus membres.  
Així mateix, el seu article 37 disposa que «En tot cas, els béns i drets resultants de la liquidació es destinaran a entitats no lucratives privades per a la realització d'activitats que responguen al compliment dels fins estatutaris de la federació o, si no n'hi ha, a finalitats anàlogues».  
  
Sext. Consta un informe de la Secció de Comptabilitat del Servici d'Entitats Jurídiques, de 18 de desembre de 2012, de conformitat amb el qual es posen de manifest les dades següents: «Segons el balanç de situació, tancat en data 28 de novembre de 2011, l'actiu de la Fundació ascendix a un total de 152.276,79 euros, materialitzat en el compte de tresoreria i el seu passiu exigible a 110,31 euros, en concepte de creditors per prestació de servicis.   
Per tant, si del seu actiu descomptem el compte esmentat de passiu corrent, per l'import de 110,31 euros, obtenim com a resultat que el patrimoni net de Fundació ascendiria a la quantitat de 152.166,48 euros, quantitat que és inferior a la dotació fundacional de 162.273,27 euros. D'altra banda, la fundació també aporta una relació de mobiliari que no figura en balanç per estar totalment amortitzat.  
Des del punt de vista econòmic comptable, s'estima que l'expedient d'extinció està prou documentat, no obstant això, no podria aprovar-se'n la liquidació, amb la seua transferència consegüent del romanent, fins que siguen saldats els deutes amb els creditors esmentats».  
  
Sèptim. Atesos els antecedents esmentats, la Comissió del Protectorat, en la sessió de 12 de març de 2013, emet un informe favorable, entre altres, sobre el punt del dia corresponent a la ratificació de l'acord d'extinció i liquidació aprovat pel Patronat de la Fundació Federació d'Empresaris del Metall de la Província d'Alacant, en els termes expressats en els apartats precedents.  
  
Fonaments de dret  
Primer. L'article 10 del Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, disposa l'assignació a la Conselleria de Governació i Justícia de les competències, entre altres, en matèria de fundacions.  
Al seu torn, l'article 28 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com l'article 11 del Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, establixen que la Secretaria Autonòmica de Justícia assumix les competències entre altres, en matèria de fundacions.  
Segon. L'article 2 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, establix que el Protectorat de les Fundacions de la Comunitat Valenciana és exercit per la conselleria competent en matèria de fundacions, i que correspon al conseller la titularitat del Protectorat, sense perjuí de la possibilitat de la seua delegació o desconcentració.  
Tercer. Esta Secretaria Autonòmica de Justícia és competent per a conéixer i resoldre este expedient per delegació de l'exercici de competències en virtut del que disposa la Resolució de 15 d'octubre de 2011, de la Conselleria de Justícia i Benestar Social, sobre delegació en la Secretaria Autonòmica de Justícia de l'exercici de determinades competències en matèria de fundacions.   
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana,  
«1. L'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions.   
  
2. L'acord d'extinció o, si pertoca, la resolució judicial s'inscriuran al Registre de Fundacions de la Comunitat Valenciana».  
L'article 31 esmentat de la Llei 50/2002, assenyala: «la fundació s'extingirà:  
c) Quan siga impossible la realització del fi fundacional, sense perjuí del que disposen els articles 29 i 30 d'esta llei.  
D'acord amb el que assenyala l'article 32 del mateix text legal, relatiu a les formes d'extinció:  
«2. En els casos establits en els paràgrafs b), c) i e) de l'article anterior, l'extinció de la Fundació requerirà l'acord del Patronat ratificat pel Protectorat.  
Si no hi ha un acord del Patronat, o este no és ratificat pel Protectorat, l'extinció de la fundació requerirà una resolució judicial motivada, que podrà ser instada pel Protectorat o pel Patronat, segons els casos».  
  
  
Quint. De conformitat amb l'article 26 de la Llei 8/1998 esmentada, l'extinció suposa l'obertura del procediment de liquidació, de què s'han de reflectir les operacions oportunes en el balanç de liquidació, i requerix, igualment, l'aprovació del Patronat i la corresponent ratificació del Protectorat.  
Així mateix, els articles 39 i 40 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, regulen els requisits i procediments d'extinció i liquidació de les fundacions.  
De tal forma, l'article 39 de l'esmentat reglament establix que:  
«1. Quan el Patronat acorde extingir la fundació per haver-se realitzat íntegrament el fi fundacional, per resultar impossible realitzar-lo o per concórrer qualsevol altra causa prevista en l'acte constitutiu o en els estatuts, haurà de sol·licitar la ratificació del Protectorat, i a este efecte adjuntarà la documentació següent:  
a) Certificat de l'acord d'extinció adoptat pel Patronat, emés pel secretari o la secretària amb el vistiplau del president o la presidenta.  
  
b) Memòria justificativa de la concurrència d'una causa d'extinció específica de les previstes en el primer paràgraf d'este apartat. En el cas que la causa d'extinció siga la impossibilitat de realitzar el fi fundacional, caldrà justificar, a més, la improcedència o la impossibilitat de modificar els estatuts o de dur a terme un procés de fusió.  
  
c) Els comptes de l'entitat en la data en què es va adoptar l'acord d'extinció.  
d) El projecte de distribució dels béns i drets resultants de la liquidació i, en el cas de no ser dut a terme pel mateix Patronat, proposta de designació de liquidadors i pla d'actuació d'estos».  
  
Per la seua banda, l'article 40.2 del reglament esmentat assenyala que:  
«Durant el procés de liquidació, el Patronat no tindrà més facultats que la de cobrar crèdits, pagar els deutes i formalitzar els actes pendents d'execució, sense que puga contraure més obligacions, llevat de les que siguen necessàries per a la liquidació. Sense perjuí de l'anterior, el Patronat podrà apoderar o delegar l'execució material dels seus acords relatius al procés de liquidació».  
Sext. L'article 26 esmentat de la Llei 8/1998, de 9 de desembre, de Fundacions de la Comunitat Valenciana, disposa:  
«2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen fins d'interés general i que tinguen afectats els seus béns, fins i tot per al cas de la seua extinció, a la consecució d'aquells, i que hagen sigut designats en el negoci fundacional o en els estatuts de la fundació extingida. A falta d'això, esta destinació podrà ser decidida, en favor de les mateixes fundacions i entitats mencionades, pel Patronat, quan tinga reconeguda esta facultat pel fundador, i, a falta d'eixa facultat, correspondrà al Protectorat complir eixa comesa.  
  
Per la seua banda, els estatuts de la Fundació disposen en l'article 42 que,   
«En cas d'extinció, els béns i drets resultants de la liquidació es destinaran a les fundacions o a les entitats no lucratives privades per a la realització de fins d'interés general anàlegs als perseguits per la fundació sempre que tinguen afectats els seus béns, fins i tot per al cas de la seua dissolució, a la consecució d'aquells; o a entitats públiques de naturalesa no fundacional per a la realització igualment de fins d'interés general anàlegs. El Patronat decidirà en el seu moment a favor de quines entitats concretes que complisquen les condicions anteriors s'efectua l'atribució del patrimoni liquidat».  
Sèptim. Atés l'article 47.14 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, són actes objecte d'inscripció al Registre de Fundacions de la Comunitat Valenciana, entre altres:«L'extinció de la fundació, liquidació d'esta, i destinació donada als béns fundacionals».  
  
Octau. S'ha complit el que disposa l'article 41.2.g del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, que establix:   
«2. En l'exercici de les funcions que li corresponen, el Protectorat podrà sol·licitar un informe de la Comissió i, en particular, en els casos següents:  
g) En l'exercici de les potestats que té atribuïdes en matèria de modificació, fusió i extinció de fundacions».  
Vistos els preceptes legals esmentats, els articles 39 i 40 del Reglament de Fundacions de la Comunitat Valenciana (aprovat pel Decret 68/2011, de 27 de maig, del Consell) i la resta de generals aplicables de manera pertinent, així com l'informe de la Comissió del Protectorat de 12 de març de 2013, resolc:  
  
Primer  
Ratificar l'acord d'extinció de la Fundació Federació d'Empresaris del Metall de la Província d'Alacant, aprovat pel Patronat d'esta el 28 de novembre de 2011, en els termes descrits en esta resolució.  
  
  
Segon  
Inscriure al Registre de Fundacions de la Comunitat Valenciana la ratificació de l'acord d'extinció esmentat.  
  
Tercer  
Establir com a destinatari dels béns i drets resultants de la liquidació a la Federació d'Empresaris del Metall de la Província d'Alacant.  
  
De conformitat amb l'article 26 de la Llei 8/1998, de 9 de desembre, de Fundacions de la Comunitat Valenciana:  
1. L'extinció de la fundació, llevat dels casos en què té lloc com a conseqüència d'una fusió, determinarà l'obertura del procediment de liquidació, que serà realitzada pel Patronat de la fundació sota el control del Protectorat. El Patronat no tindrà més facultats que la de cobrar crèdits, pagar els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Una vegada acabades les operacions, formarà el balanç de liquidació oportú, que haurà de ser aprovat pel Patronat i sotmés a la ratificació pel Protectorat. Després que ha sigut emesa esta, es procedirà a complir el que disposa l'apartat següent, per a finalitzar la liquidació. Una vegada conclosa la liquidació, se'n farà constar al Registre de Fundacions de la Comunitat Valenciana la baixa, a sol·licitud del Patronat, per un escrit dirigit al Registre, al qual s'adjuntarà el certificat de l'acord aprovatori del balanç de liquidació, la ratificació d'este pel Protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la fundació al Registre, si resulten operacions pendents d'execució o formalització, hauran de ser dutes a terme pel Protectorat».  
  
Notifiqueu esta resolució que és definitiva en la via administrativa i contra la qual es pot interposar un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà del dia que es notifique, d'acord amb el que establixen els articles 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí de poder interposar, si pertoca, un recurs potestatiu de reposició, en el termini d'un mes, comptador de l'endemà de la notificació, davant del conseller de Governació i Justícia, o qualsevol altre recurs que estime procedent.   
  
  
València, 25 de març de 2013.- El secretari autonòmic de Justícia: Antonio Gastaldi Mateo.